Virallinen lehti nro C 118 , 29/04/1999 s. 0140



KIRJALLINEN KYSYMYS P-2784/98 esittäjä(t): Eva Kjer Hansen (ELDR) komissiolle (9. syyskuuta 1998) Aihe: Terveyspalvelujen mainostaminen Saksan laissa kielletään hammaslääkäreitä mainostamasta terveyspalveluja Saksassa ja ulkomailla. Tanskalaisen lain n:o 463, annettu 10. kesäkuuta 1997, mukaan terveydenhoidon alan toimintaa koskeva ilmoittelu on sallittua, kun se on asiallista, selkeää ja tyhjentävää. Saksassa toimiva hammaslääkärin vastaanotto voidaan siten asettaa syytteeseen siitä, että se mainostaa terveyspalvelujaan Tanskassa, missä mainonta on laillista. Komissiota pyydetään kommentoimaan sitä, onko saksalainen kielto ristiriidassa palvelujen vapaata liikkuvuutta koskevan 59 artiklan kanssa. Komission jäsenen Mario Montinkomission puolesta antama vastaus (2. lokakuuta 1998) Arvoisa parlamentin jäsen toteaa, että Saksan hammaslääkäreitä kielletään mainostamasta palvelujaan Saksassa, kun taas Tanskassa he voivat mainostaa tiukoin rajoituksin. Koska saksalainen hammaslääkäri voisi siis mainostaa Tanskassa, mutta hänen tanskalaiselta kollegaltaan kiellettäisiin tällainen kaupallinen viestintä Saksassa, arvoisa parlamentin jäsen kysyy, eikö Saksan soveltama kielto ole EY:n perustamissopimuksen palvelujen vapaata liikkuvuutta koskevan 59 artiklan vastainen. Kuten komissio on todennut maaliskuussa asiasta antamassaan tiedonannossa(1), arvoisa parlamentin jäsen on oikeassa huomauttaessaan, että kaupalliset viestintäpalvelut, kuten palvelujen mainonta kuuluvat EY:n perustamissopimuksen 59 artiklan soveltamisalaan. Tämä ei kuitenkaan välttämättä tarkoita sitä, että tällaisen mainonnan kieltäminen Saksassa olisi EY:n perustamissopimuksen vastaista. Kieltoa voitaisiin perustella, jos yhteisöjen tuomioistuin päättäisi, että sillä edistetään yleisen edun mukaisia tavoitteita, kuten kuluttajansuojaa, että sitä sovelletaan ilman syrjintää ja että se on suhteellinen tavoitteeseen nähden. Komissio ei ole tähän mennessä saanut valituksia tästä asiasta, jota on usein toistettu puhuttaessa säänneltyjen ammattien harjoittamisesta rajojen yli. Jos kuitenkin ammatinharjoittajien edustajat tai parlamentti sitä pyytävät, komissio voisi yrittää poistaa tällaiset rajoitukset kaupallisten viestintäpalvelujen vapaalle liikkuvuudelle ottamalla asian käsiteltäväksi äskettäin perustetun jäsenvaltioiden edustajista koostuvan kaupallisen viestinnän asiantuntijanryhmän kokouksessa. Tämän hallinnollisen yhteistyön kautta komissio pyrkii rohkaisemaan jäsenvaltioita soveltamaan vastavuoroista tunnustamista kyseisillä aloilla joko muuttamalla kansallisia lakejaan tai määrittelemällä alat, joilla yhdenmukaistaminen on tarpeen. Maiden välisten rajoitusten kielteiset vaikutukset ovat erityisen kiireellinen kysymys, joka vaatii välitöntä huomiota sähköisen kaupankäynnin alueella; ammatinharjoittajat eräissä jäsenvaltioissa ovat todenneet, että mainostaminen www-sivuilla, joka on laillista heidän omassa maassaan, voisi johtaa kanteen nostamiseen tuomioistuimessa tai toisen maan ammatillisen elimen aloittamiin muihin toimenpiteisiin. Koska Internet on tosiasiallisesti rajatylittävä viestin, ongelmaa ei voida välttää tarjottaessa palveluja sen kautta. Arvoisan parlamentin jäsenen esiin tuoman erityisongelman kiireellisyys ja se, että komissio valmistelee parhaillaan asiakirjaa sähköisen kaupankäynnin sääntelystä, selittää sen, miksi tietyt ammatilliset elimet ovat ehdottaneet asian käsittelyä kyseisessä asiakirjassa. (1) KOM(98) 121 lopullinen.